钦定古今图书集成/历象汇编/乾象典/第045卷 > 北斗
## 钦定古今图书集成/历象汇编/乾象典/第045卷 > 北斗

“按《春秋运斗枢》，天文地理，各有所主，北斗有七星，天
子有七政也。北斗七星，所谓璇玑玉衡，以齐七政，杓
携龙角，衡殷南斗，魁枕参首，是谓帝车。运于中央，临
制四乡，分阴阳，建四时，均五行，移节度，定诸纪，皆系
于斗。”第一天枢，第二璇，第三玑，第四权，第五衡，第六
开阳，第七摇光，第一至第四为魁，第五至第七为杓，
合而为斗。居阴布阳。故称“北斗。”

按《星经》，“北斗星谓之七政，天之诸侯亦为帝车。魁四
星为璇玑，杓三星为玉衡，齐七政。”斗为人君号令之
主，出号施令，布政天中，临制四方。第一名天枢，为土
星，主阳德，亦曰政星也，是太子象。第二名璇，主金，刑
阴，女主之位，主月及法。第三名玑，主木及祸，亦名金
星。第四名权，主火，为伐，为天理伐也。第五名衡，主水，
为煞助，四时旁煞有罪。第六名闿阳，主木，及天下仓
库五谷。第七名瑶光，主金，亦为应星枢。入张一度，去
北辰十八度。衡去极十五度，去辰十一度。

按《史记天官书》，北斗七星，所谓“璇玑玉衡，以齐七政。”
杓携龙角，衡殷南斗，魁枕参首。用昏建者杓，杓自华
以西南；夜半建者衡，衡殷中州河济之间；平旦建者
魁，魁海岱以东北也。斗为帝车，运于中央，临制四乡，
分阴阳，建四时，均五行，移节度，定诸纪，皆系于斗。

〈注〉《索隐》曰：《文耀钩》云：“斗者，天之喉舌，玉衡属杓，魁为璇玑。”《整长历》云：“北斗七星，星间相去九千里。其二阴星不见者，相去八千里也。”《尚书》“璇”作“璿。”马融云：“璿，美玉也。玑，浑天仪，可转旋，故曰玑衡。其中横筒，以璿为玑，以王为衡，盖贵天象也。”郑元注《大传》言浑仪，其中筒为璇玑，外规为玉衡者是也。《尚书大传》云“七政，谓春秋冬夏，天文地理、人道所以为

“政也。人道正而万事顺成。” 又马融注《尚书》云：“七政者，北斗七星，各有所主。第一曰主日，法天；第二曰主月，法地；第三曰命火，谓荧惑也；第四曰煞土，谓填星也；第五曰伐水，谓辰星也；第六曰危木，谓岁星也；第七曰罚金，谓太白也。” 孟康曰：《传》曰：“斗第七星，法太白，主杓，斗之尾也。尾为阴，又其用昏。昏，阴位在西方，故主” 西南。斗第一星，法于日，主齐也。魁，斗之首，首阳也。又其用在明，阳与明德在东方，故主东北齐分。《正义》曰：杓，东北第七星也。华华山，言北斗昏建用斗，杓星指寅也。杓，华山西南之地也。衡，北斗衡，言北斗夜半建用斗衡，指寅。殷，当也，斗衡，黄河济水之间地也，北斗旦建用斗魁，指寅。海、岱，代郡也，言魁星主海岱之东北地也。随三时所指，有前三建也。

按：《汉书天文志》同。

按：《淮南子天文训》：“日冬至则斗北中绳，日夏至则斗
南中绳。帝张四维，运之以斗。月徙一辰，复反其所。正
月指寅，十二月指丑，终而复始。”

《本经训》“取焉而不损，酌焉而不竭，莫知其所由出，是
谓瑶光。瑶光者，资粮万物者也。”

〈注〉瑶光，谓北斗杓第七星也。居中而运历，指十二辰，摘起阴阳，以杀生万物也。一说瑶光，和气之见者也。

按：《大戴礼夏小正》：“六月初昏，斗柄正在上。五月大火
中，六月斗柄正在上。”此见斗柄之不当在心也。
七月斗柄县，在下则旦。

按《后汉书天文志注》，《星经》曰：“璇玑者，谓北极星也。玉
衡者，谓斗九星也。玉衡第一星主徐州，常以五子日
候之，甲子为东海，丙子为琅琊，戊子为彭城，庚子为
下邳，壬子为广陵，凡五郡。第二星主益州，常以五亥
日候之，乙亥为汉中，丁亥为永昌，己亥为巴郡、蜀郡、
牂牁，辛亥为广汉，癸亥为犍为，凡七郡。第三星主冀
州，常以五戌日候之，甲戌为魏郡、渤海，丙戌为安平，
戊戌为钜鹿、河间，庚戌为清河、赵国，壬戌为恒山，凡
八郡。第四星主荆州，常以五卯日候之，乙卯为南阳，
己卯为零陵，辛卯为桂阳，癸卯为长沙，丁卯为武陵，
凡五郡。第五星主兖州。常以五辰日候之，甲辰为东
郡陈留，丙辰为济北，戊辰为山阳泰山，庚辰为济阴，
壬辰为东平任城，凡八郡。第六星主扬州。常以五巳
日候之。乙巳为豫章，辛巳为丹阳，己巳为庐江，丁巳
为吴郡会稽，癸巳为九江，凡六郡。第七星主豫州。常
以五午日候之。甲午为颍州，壬午为梁国，丙午为汝
南，戊午为沛国，庚午为鲁国，凡五郡。第八星主幽州。
常以五寅日候之。甲寅为元菟，丙寅为辽东、辽西、渔
阳，庚寅为上谷、代郡，壬寅为广阳，戊寅为涿郡，凡八
郡。第九星主并州。常以五申日候之，甲申为五原、雁
门，丙申为朔方、云中，戊申为西河，庚申为太原、定襄，
壬申为上党，凡八郡。”《璇玑玉衡占》色：“春青黄，夏赤黄，
秋白黄，冬黑黄。”

按《博雅》，“北斗七星，一为枢，二为璇，三为玑，四为权，五
为衡，六为开阳，七为瑶光。枢为雍州，璇为冀州，玑为
青、兖州，权为徐扬州，衡为荆州，开阳为梁州，瑶光为
豫州。”

按《晋书天文志》：“北斗七星在太微北，七政之枢机，阴
阳之元本也。故运乎天中而临制四方，以建四时，而
均五行也。”魁四星为璇玑，杓三星为玉衡。又曰：“斗为
人君之象，号令之主也。又为帝车，主乎运动之义也。”
又魁第一星曰天枢，二曰璇，三曰玑，四曰权，五曰玉
衡，六曰开阳，七曰瑶光。一至四为魁，五至七为杓。枢
为天，璇为地，玑为人，权为时，玉衡为音，开阳为律，瑶
光为星。《石氏》云：“第一曰正星，主阳德，天子之象也。二
曰法星，主阴刑，女主之位也。三曰令星，主中祸。四曰
伐星，主天理，伐无道。五曰杀星，主中央，助四旁，杀有
罪。六曰危星，主天仓五谷。七曰部星，亦曰应星，主兵，
又一主天，二主地，三主火，四主水，五”主土，六主木，七
主金。又曰：“一主秦，二主楚，三主梁，四主吴，五主燕，六
主赵，七主齐。”

按：《隋书天文志》同。

按《宋史天文志》：“北斗七星，在太微北杓，携龙角，衡殷
南斗魁枕参首，是为帝车，运于中央，临制四海，以建
四时，均五行，移节度，定诸纪，乃七政之枢机，阴阳之
元本也。魁第一星曰天枢，正星主天。又曰，枢为天，主
阳德，天子象，其分为秦。”《汉志》“主徐州。二曰璇法星，主
地。又曰，璇为地，主阴刑女主象，其分为楚。”《汉志》：“主益”
州。三曰玑为人主。火为令星，主中祸。其分为梁。《汉志》
主冀州。四曰权为时主。水为伐星，主天理，伐无道。其
分为吴。《汉志》主荆州。五曰玉衡为音主土，为杀星，主
中央，助四方，杀有罪。其分为燕。《汉志》主兖州。六曰闿
阳为律主。木为危星，主天仓五谷。其分为赵。《汉志》主
扬州。七曰瑶光为星主；金，为部星，为“应星，主兵，其分
为齐。”《汉志》：“主豫州。”又曰：“一至四为魁，魁为璇玑，五至七为杓，杓为玉衡，是为七政。第八曰弼星，在第七星
右，不见。”《汉志》“主幽州。第九曰辅星，在第六星左，常见。”
《汉志》“主并州。其色在春青黄，在夏赤黄，秋为白黄，冬
为黑黄。”

按《观象玩占》，“北斗七星在紫微垣外，太微垣北，七政
之枢机，阴阳之本元也。魁第一星曰天枢，二星曰璇，
三星曰玑，四星曰权，五星曰衡，六星曰开阳，七星曰
摇光。一至四为魁，亦曰璇玑；五至七为杓，亦为玉衡。
杓指龙角，衡中南斗，魁枕参首。枢为天，璇为地，玑为
人，权为时，衡为音，开阳为律，瑶光为吕。又为帝车，运”
乎中央，而临制四方，以建四时，均五行，定纲纪，为号
令之主。